









































































































































































































































































































































































































































































mèloe Dadjzal sarta anggoegoe ka¬
repé déwé, anglakoni panggawe
maksijt awarna - warna, tipis iman
lan ka-Islamané.
Akoe wis anjoewoen marang Al¬
lah soepaja wong-wong koewi maoe
diawat-awati Allah pijambak adja
nganti pada anglakoni apa-apa kang
dadi larangan.
Ahmad, pakabaran iki asal saka
Louh Mahfoedz, lan koedoe énggal¬
énggal diwartakaké marang oemat
Islam ing saloemahing djagad. Wong
kang ngandel pawarta iki bakal
moenggah Swarga, déné sing ora
ing bésoek dina kijamat dadi moeng¬
oehkoe, sarta katjemploengaké ing
geni naraka.
Makaten pawartos ingkang soe¬
mebar ing Prijangan lan Tjirebon.
Seh Ahmad anetepaken leresing ka¬
bar waoe sarana soempah, lan pra¬
djandji manawi ngantos goroh moegi
boten dipoenakeni oemat Islam sarta
ing béndjing pedjahk apir.
Ing serat poenika, kaseboetaken
pawartos waoe kakintoenaken saking
Medinah loemantar kongsoel Wa¬
landi Raden Palagi.
Pambantoe waoe gadah pamang¬
gih, saged oegi pawartos poenika
toewoehipoen saking pasoepenan,
amila tijang inggih kedah sampoen
ladjeng namoeng anggega kémawon.
Hoogrechtshof.
Mr. G. G. M. A. Mertens, njoe¬
woen kèndel anggènipoen dados
adpokat lan pokroel wonten Pradata
Loehoer.
Soesoehing ngabotohan ing
Soemenep.
Ass. wedana ing Soemenep, aka¬
lijan pèlpoelisi, mentas anggropjok
papan panggènanipoen tijang nga¬
botohan. Ingkang sami main, sami
wantoen, nedya nglawan asistèn
wedana waoe mawi arit toewin
glati. Nanging asistèn waoe ladjeng
ngoengelaken pistoel kaping gangsal,
adamel pedjahipoen tijang tiga lan
tijang kalih tatoe sanget.
Kartjis K. N. I. L. M. soeda.
Wiwit tanggal 10 September,
maskapé montor maboer K.N.I.L. M.
angedakaken taripipoen. Roemijin
tijang noempak saking Betawi dateng
Soerabaja wragadipoen f 115, sapoe¬
nika kaoedoenaken dados f 90. Betawi
— Semarang roemijin f 70, sapoenika
f 60. Semarang — Soerabaja roemijin
f 45, sapoenika namoeng f 40.
Pelaboehan Semarang.
Salebetipoen woelan Agoestoes,
pelaboehan Semarang kadatengan
baita kapal 175, oekoeranipoen
bruto 2.412.913.40 M3. Kala Agoes¬
toes taoen kapengker baita kapal:
197; 2.700.103, 66 M3 Wiwit 1
Djanoewari — Agoestoes 1930, baita
kapal ingkang andatengi palaboehan


waoe, 1375, kala Djanoewari — A¬
joestoes taoen kapengker, wonten
1372.
Plesir dateng Bali.
Pangarsa Raad Kawoela, kalijan
warga Raad Kwl. 17, sami mentas
plesir dateng
Bali, noempak baita
„Valentyn."
Dogèr lan kasoesilan.
Kados adat saben ing Jaarmarkt,
wonten tetingalan dogèr saking Ban¬
doeng, ingkang adat sabenipoen
mesti langkah saking garising kasoe¬
silan.
Katjarijos, tetijang Soenda ing
Soerabaja sami roemaos soeda ka¬
hoermatanipoen inggih margi tin¬
daking dogèr ingkang terlaloe poe¬
nika. Amila, kala Ngahad 7 Sep
tember, tetijang Soenda ing kita
Soerabaja sami nglempak wonten
pamoelangan partikelir ing Genteng,
perloe rerembagan pados ihtijar
anjegah tindak ingkang memirangi
kasoesilaning wanita waoe. Poetoes¬
anipoen: badé sami neda kalajan
sanget dateng pangrèhing Jaarmarkt,
soepados angawisi tetingalan dogèr
lan krontjong wanita Bandoeng,
wonten salebeting Jaarmarkt.
Katjarijos tetijang waoe inggih
bade neda pitoeloenganipoen pa¬
kempalan-pakempalan ing Soerabaja
soepados ambijantonana aksi waoe.
Makaten tjarijosipoen Swara Pu¬
bliek. Aksi makaten poenika, pantjèn
kedah dipoenbijantoe lan dipoen¬
kijati saèstoe.
Grija sakit Lawang.
Grija sakit énggal ing Lawang,
sampoen kabikak.
Perhimpoenan Peladjar - Peladjar
Indonesia.
Tanggal 20 — 24 September poe¬
nika, pakemdalan P. P. P. I. damel
konggrès ingkang sapisanan mang¬
gèn ing kita Djakarta (Betawi).
Ming wong édan Inlander wé kok.
Weekblad „Sumatra" martosaken,
mentas wonten tijang édan Priboemi
kalebetaken ing grija éwah ing
hospitaal gadahanipoen Siantaarsche
Dokterfonds. Tijang éwah waoe
dipoentoetoep..... sarta ladjeng
késoepèn. Sasampoenipoen sawata¬
wis dinten dipoentoewèni, pinanggih
sampoen dados majit, mambet.
Prakawis poenika, dados oeroes
aning Joestisi.
Wana kabesmi.
Aneta saking Batoe martosaken
bilih kala Ngahad éndjing wana
ing Goenoeng Panderman kabesmi,
telas 6 H. A.
Soepir taksi ambaékot tijang
Éropah.
Salebetipoen wonten Peken Gam¬
bir poenika, poelisi bagéjan margi,


kerep pikantoek wadoelan prakawis
sopir taksi anggènipoen ambaékot
tetijang koelit petak. Sin Po, njari¬
josaken: manawi wonten bangsa
koelit petak badé njéwa taksinipoen,
kawangsoelan: „lagi keroesakan, oet.
soedah ada orangnja." Nanging ma¬
nawi ingkang nemboeng bangsa
Indonesiër oet. Tionghoa, boten pi¬
kantoek wangsoelan makaten poeni¬
ka. Dados bangsa Éropah boten di¬
boenopèni.
Sebabing pambaékotan poenika,
manoet A. I. D. margi titijang Éro¬
pah waoe manawi njéwa taksi, ang¬
gènipoen mbajar sakadjeng-kadjeng¬
ipoen, boten mredoeli tebih oetawi
tjelak. Tetijang Éuropa ingkang
gadah patrap makaten waoe, sasam¬
poenipoen ngoeloengaken arta loeng,
ladjeng teroes amor tijang katah
ingkang badé mlebet ing Peken
Gambir. Mangka manoet pranatan¬
ipoen, taksi ladjeng kedah teroes
mlampah, dados soepir boten saged
noetoeti tijang ingkang ambajar sa¬
kadjeng-kadjengipoen waoe.
Tamoe Portegis.
Ing Dilly, Timoer, kadatengan
ambtenaar bangsa Portegis tiga, as¬
ma Terreira, Cardozo lan Castor.
Manawi sampoen sami andjadjah
tanah Djawi, ladjeng wangsoel da¬
teng Lisabon malih. (— Bokmanawi,
manawi ambtenaar waoe ngantjik
laladan ngriki, ladjeng kèngetan ing¬
kang boten-boten,: kèngetan kala
djaman kina, djaman moemboeling
pangoewaos Portegis wonten tanah
Wétan. Red).
Pogokan ??
Poelisi Palémbang, pikantoek se¬
rat boedeg angèngetaken badé won¬
tening pogokan ing kalangan typo¬
grafen, saking pangodjokipoen Djab¬
bar, lan Patty ingkang sapoenika
kakéndangaken wonten Koeteng,
Flores.
Kanggé pogokan waoe Patty pi¬
kantoek arta f 250. Djabbar sampoen
dipoenpitakèni poelisi, nanging ka¬
tranganipoen, kabar waoe dora. (J.B).
Ngitjali malaria.
Manoet Ind. Crt., mentas wonten
afvalproduct van residu kakintoen¬
aken dateng Digoel, wawrat 60.000
K. G., kanggé ngitjali malaria ing
ngrika,
Arta Bali.
Ind. Crt. njarijosaken, nembé poe¬
nika wonten arta tembaga - Bali,
20.000 K.G. dipoenloeloeh.
Rena, . . . . . .
Nera.
Roemijin sampoen kawartosaken
ing Betawi wonten kantor pakabaran
lan réklame anama Rena, dipoentje¬
peng t. Zainal lan t. Siagian. Na¬
nging, sapoenika t. Gustaf Adolf


Radja Siagian, sampoen késah saking
ngrikoe, satemah Rena waoe sapoe¬
nika dipoentjepeng t. Zainal pijam¬
bak. Lan nama Rena (Reclame en
Nieuwsagentschap waoe, sapoenika
santoen nama Nera (Nieuws en re¬
clame agentschap). Anggènipoen gan¬
tos nama waoe, margi t. Siagian,
dirèktoeripoen, badé ngelah t. Zai¬
nal dateng poelisi, manawi nglestan¬
toenaken nama Rena. (Bint. Timoer).
Postzegel-darma.
A. I. D. njarijosaken, béndjing De¬
cember poenika saged oegi ing ngri¬
ki sampoen wiwit wonten postzegel
(prangko) kanggé darma. Kanggé wi¬
witan ingkang tjalon pikantoek dar¬
ma saking langkoenganing reregèn
postzegel waoe, pakempalan Jeugd¬
zorg ing Bogor. Postzegel ingkang
tjalon kanggé darma pangaos 2, 5,
12½, lan 15 sèn, mawi indakan 1,
2½ 2½ lan 5 sèn. Agenging postze¬
gel kirang langkoeng kados agenging
postzegel kanggé post oedara sapoe¬
nika. Katahipoen satoenggal-toeng¬
galing postzegel 3 à 400.000 lembar,
dipoensadé wonten Indonesia, lan
djadjahan-djadjahan Welandi sanès¬
ipoen. Gambar-gambaripoen atjéng¬
kok ngriki, kadosta: Tjandi Bali,
Boroboedoer, kampoeng Menang¬
kabau Iss.
Boepati Kristen.
Prakawis benoemanipoen Boepati
Kristen ing Probolingga, Het Nieuws 
anjarijosaken: Paréntah (— sarembag
kalijan Adviseur Inl. Zaken—), bo¬
ten kagoengan pakèwed poenapa2
toemprap benoemipoen Raden Poe¬
djo waoe, amargi „Staatsblad lami"
sampoen wonten ingkang njarijos¬
aken, Boepati poenika boten kénging
kaanggep dados pangagenging
a¬
gami Islam.
Angkatan pengoeloe poenika sa¬
leresipoen ingkang ngangkat residèn.
Kadjawi poenika, tijang boten ké¬
nging kasoepèn bilih R. Poedjo
sadèrèngipoen poenika sampoen da¬
dos patih bawa pribadi, anindakaken
pakarjaning regent, lan kala saman¬
ten inggih boten wonten swanten
poenapa-poenapa saking kalangan
Islam.
Kadjawi poenika taksih wonten
prakawis preloe satoenggal
i. p.
„Priester - raden" tjalonipoen badé
kasoewak, ladjeng kagentosan „pe¬
ngoeloe - rechters" ingkang angrem¬
bag sadaja prakawis ingkang mage¬
pokan kalijan agami Islam. Déné pe¬
ngoeloe-rechters waoe poenika ing¬
kangambenoem dédé boepati, nanging
Regeering pijambak. Prakawis Islam,
poenika wonten sadjawining regent.
Saking nginggil, boepati poenika
boten kadadosaken pangagenging
mesdjid. Tetijang ingkang sami
nganggep boepati dados pangageng¬


ing mesdjid, poenika manawi angle¬
resi wonten boepati - kadji, kados
déné ing Bandoeng. 
R.
Poedjo, poenika sampoen
wongsal-wangsoel dipoenlangkoengi,
boten kaangkat dados Boepati,
mangka pandamelanipoen mila tja¬
kep, saèstoe. Mila boten adil, ma¬
nawi boten ladjeng kaangkat, na¬
moeng margi prakawis Agami.
Peken Gambir.
Doemoegi tanggal 3 September,
ingkang ningali peken Gambir, ing
Betawi bangsa koelit petak:
69.688, bangsa mantja Wétanan:
92.333, Indonesiërs 223.233. Déné
goenggoengipoen arta kartjis doe¬
moegi dinten waoe sampoen wonten
f 95.419,50. (Koerier).
Pegatan lan ningkahan.
Kala Agoestoes, tjatjahipoen tijang
pegatan ing Bandoeng 352, ning¬
kahan 383, roedjoek 34. Kala Juli,
ningkahan 220, pegatan 342, roe¬
djoek 28. Déné arta kas mesdjid
ingkang mlebet, ing woelan Agoes¬
toes waoe f 1.152,1 mangka kala
Juli namoeng f 808.50, dados min¬
dak mèh 50%. (Koerier).
Sinoewoen ing Soerakarta.
Kala Ngahad wingi poenika, ngarsa
dalem I. S. ing Soerakarta tedak
martamoe wonten Ngajogjakarta.
Kadjawi poenika, manoet Nieuw
Vorstenlanden, bendjing 16 Sèp¬
tember, ngarsa dalem Kg. Sinoehoen
ing Soerakarta sakalijan garwa, sa¬
ha poetra poetri dalem Sekar Ke¬
daton, kalijan R. A. Poerbanegara,
Pangéran Djatikoesoema, badé tedak
Semarang, mriksani baita kapal
Oldenbarneveldt. Kadjawi poenika
inggih badé anamoni goepernoer
Djawi Tengah.
Stichting Armenzorg,
gadahan¬
ipoen I. E. V.
Kala 50 taoenan joeswa dalem
S. M. R. P. Wilhèlmina poenika, go¬
longan I. E. V. Betawi sami sade¬
kokar oranje, kanggé kasipoen
Stichting kanggé tijang miskin ga¬
dahanipoen I. E. V. Angsal-angsal¬
anipoen pikantoek f 2.002,63. Ka¬
djawi poenika Armenzorg waoe taksih
badé pikantoek imbetan arta papa¬
djenganipoen sadé kokar saking
Soekaboemi, Tjiandjoer, Tangerang,
Pandégelang, Rangkasbetoeng, Iss.
(Midden Java).
Depot-Locomotief dipoensoewak.
Dienstleiding Staatsspoor-en tram¬
wegen amanah badé ngitjali goedang
locomotief ing Panaraga, sarta la¬
djeng kadadosaken satoenggal kali¬
jan Madioen. Dados ateges badé
ngirid. Sakedap malih, badé wonten
poetoesan èstoe lan botenipoen
(A.I.D.)


VARIA
Rawoehipoen Padoeka Rama
Pastoer Djajasepoetra lan Rama
Soekiman wonten Moentilan.
(Saking katahipoen kopi karangan poenika
saweg kapatjak ing sapoenika. Red).
Kotjap kala tanggal 31 Agustus
woelan kapengker poenika, kinten2
sampoen wiwit djam 3 sonten para
kadang Katholiek ing sakoekoeban
Pastoeran Moentilan sampoen ribet
sami tata2, ngrasoek boesana manoet
tata tjara (dines) badé metoekaken
rawoehipoen Sang Wikoe kekalih
ingkang nembé rawoeh saking nagari
Walandi ngedjawi; inggih poenika
Padoeka Rama Djajasepoetra lan
Padoeka Rama Soekiman, Pangèn
oetama ingkang noengil bangsa lan
kita kadang Katholiek sadaja. Amrih
tjetanipoen soemangga koela atoeri
filemipoen para sadèrèk Moentilan
ing dinten poenika. Ing wantji ka¬
sebat nginggil ing sakoebenging
pastoeran prasasat boten wonten
prijantoen nganggoer, para garwa¬
ning goeroe-goeroe ribet sami ndan¬
dosi ingkang poetra, prijantoen prija
kasesa-sesa njikat agemipoen rasoek¬
an, para moeda riboet sami atrap
dasi, ngeloes wiron lan ngagem
blangkon. Para dwidja-rini lan ver¬
pleegster kasesa-sesa badé medal
dateng margi, perloe ningali laré
H. I. S. pating glidrah, pit-pitan
mandeg wonten sakilèn zusteran,
djèdjèr kalih-kalih oeroet-oeroetan,
tarap-tarap doemoegi margi ingkang
ménggok dateng Kebonsari. Laré
poenika sadaja sami manganggé
tjara padvinder, kemédjan petak,
sroewalan biroe tjekak, sembongan
sondèr kloewoengan djené lawan
petak, nglèwer ngiwa lawan ma¬
nengen, ngrenggani poepoek akalih,
agombrok séta lawan djenar, lirboe¬
loe-boeloe, saklangkoeng asri dinoe
loe. Padvinder-padvinder waoe ésta¬
nipoen Tamtama dalem Kangdjeng
Santo Bapa. Katahing laré, èdining
panganggé, damel kagèting tetijang
kaoeman. Tijang2 poenika sadaja


sami kasesa-sesa, salang toendjang
rebat-doetjoeng medal saking sale¬
beting grija dateng margi kagèt, ing
kebonsari wonten tetingalan, lang¬
koeng déning asri. Sakedap malih
tijang-tijang waoe pijak bjak ngadeg
ing sapinggiring margi djalaran
wonten motor dateng saking kidoel,
ndalidir tanpa wonten pedotipoen.
Para prija moeda ingkang tinang¬
genah déning pangrèhing K. W, sa¬
weg sami étja-étja, rengeng-rengeng
wonten ing K. W gebouw, kalijan
wedangan sinambi gegodjègan, sa¬
wang-sinawangan, aben kabregasan
mireng swantening motor dateng,
bingoeng, medal dateng latar, mbo¬
pong gandéra teroes kanggé ngrenga¬
rengga motor-motor ingkang dateng
poenika. Saben motor satoenggal
dipoensoekani gendéra (djené pe¬
tak) ageng satoenggal. Sapoenika
para warganing K. W lan W. K.
nglempak, sareng sampoen angsal
motor sadaja Pangarsa K. W. pa¬
ring sasmita, Pangagenging Padvin¬
der, ngobat-abitaken gendéra, mo¬
tor-motor pinoeter swantenipoen
nggegeteri ladjeng jeg mangkat lon¬
lonan. Andaledeg lampahipoen pe¬
toekan, pit motor arak-arak adamel
kagèting tijang pakampoengan, sa¬
daja sami ningali dateng margi
oemjoeng takèn-tinakèn dateng kan¬
tja-kantjanipoen, sawenèh wonten
ingkang ndomblong, ndjenger éram
soemerep éndah lan katahing motor-
motor petoekan. Samargi-margi
lampahing petoekan dados tingalan.
Sarèhning kala semanten wantjini¬
poen sampoen radi loengsé, lampah¬
ipoen tetoempakan ginelak, sakedap
doemoegi ing peken Goelon sadaja
mandeg greg teroes tata kados na¬
lika mangkatipoen, kadjawi para
padvinders.
Sareng anggènipoen ngentosi kin¬
ten-kinten sampoen wonten 20 menit
dangoenipoen, padvinders katingal
malih dateng saking wétan, ngatja¬
rani motor titihanipoen Rama ing¬
kang sampoen dangoe sami dipoen¬
adjeng-adjeng. Sasampoenipoen Ra¬
ma Pastoer kekalih kaatoeran pindah
ing motoripoen K. W. Moentilan
ingkang rinengga saé sanget, pe¬
ngadjenging padvinders, soeka sas¬


mita mawi gendéra, arak-arakan
nangkat malih, lampahipoen kada¬
mel sasekétjanipoen, kados - kados
nedija nedahaken genging manah
dateng para ningali ing saoeroeting
margi. Dwadja ageng rerengganing
motor saking katebihan katingal
pating klabet, kados-kados ngawé-
awé tijang-tijang ingkang taksih sami
wonten empering grijanipoen ka¬
boerih medal dateng margi perloe
tjaos pakoermatan dateng pandje¬
nenganipoen Padoeka Rama Pastoer
Djawi kekalih. Sareng lampahipoen
arak-arakan sampoen doemoegi mar¬
gi ingkang ménggok ngatèr dateng
Pastoeran, lampahipoen padvinder
dipoensengkakaken djalaran ming¬
gah, panggendjoting pit dipoen¬
rosani, oelating padvinders, sami
katingal sereng, mratandani manten
sanget déné kapilih metoekaken
pangènipoen. Sondèring padvinders
kaboer ngiwa nengen, pating kalèbèt
kados-kados sami soeka sasmita
dateng para moerid H. I. S. Normaal
lan Kweekschool ingkang sami sa¬
dija, baris adjadjar wonten margi mle¬
beting dateng Pastoeran, bilih Sang
Wikoe kekalih mèh badé rawoeh.
Sareng para moerid toewin kadang
Katholiek (Parochianen) soemerep
motor titihanipoen Rama Pastoer
Djawi, soerak2 mawoerahan. Warga
W. K. lan K. W. ingkang sami
ndèrèk nggarebeg rawoehipoen Sang
Pangèn oetami, mongkok manah¬
ipoen mireng soerak, ambal - am¬
balan. Sapoenika Padoeka Rama
kekelih sampoen tedak saking motor,
tindak minggah empering pandapa
Pastoeran, motor ingkang wingking
pijambak taksih wonten ing sakilèn
Hospitaal. Tjekaking tjarijos sareng
para pangiring sampoen doemoegi
ing Pastoeran, ladjeng ngangseg
madjeng, nglempak dados satoenggal
wonten sangadjeng pandapa; Pater
Rector, atoer pambagja soegeng
rawoeh atas namaning sadèrèk Ka¬
tholiek ing sakoekoeban Moentilan,
sarta njoewoenaken barkah. Sapoe¬
nika sadaja saderèk katholiek, ageng
alit nèm miwah sepoeh, djaler toewin
èstri, gadepek-sreg, mapan djèngkèng
sesarengan ladjeng binarkahan ing
Rama kekalih gentos-gentos. Kita


tijang Katholiek roemaos begdja
sanget, sarta matoer noewoen ing
Goesti déné kapareng nampi bar¬
kahing Imam ingkang sapisanan.
Salebaripoen paring barkah, Rama
kekalih tindak dateng Gérdja teroes
lof ageng (drie heeren: Pater Djaja,
Pater Soekiman lan Frater Soegi¬
jana). Rerenganing Grédja St. An¬
tonius toewin menjanjian Tedeum
Isp. boten kirang saé.
Éndjingipoen dinten Senèn tanggal
2 Sèptember Mis ageng (3 Heeren
Djawi sedaja) ingkang ngoendjoek¬
aken koerban Mis Soetji Pandjeneng¬
anipoen Rama Djajasepoetra, mèh
sadaja tijang katholiek ndèrèk Mis.
Anggènipoen sembahjang katingal
sami semadi sanget, nglangkoengi
adatipoen.
Bakda Mis, djam 9. 30 receptie
wonten ing Panti soeka Normaal¬
school. Pandjenenganipoen Heer
R. Djajaatmadja atoer pambagija
soegeng rawoeh atas namaning sa¬
dèrèk Katholiek Moentilan sadaja
sarta atas namaning pakem¬
balan2 ingkang madegipoen nalika
Pandjenenganipoen Rama kekalih
wonten ing Nagari Walandi. La¬
djeng gentos - gentos para moerid
nglahiraken soeka gambiranig ma¬
nah, saben-saben sinelan ing soerak,
binaroeng ing gangsa, sinamboeng
menjanji toewin orkest, sadaja saé
tanpa koetjiwa. Voorzitter W. K
Mevrouw Widijasoejana oegi medar
sabda, sarta tjaos tanda mripat
warni ruikertje saklangkoeng éndah
sarta boetelan (koela boten soemerep
poenapa isinipoen). Voorzitter poe¬
nika katingal sanget gambiraning
manahipoen, pratanda tandang-tan¬
doekipoen lan solah bawanipoen
sarwa sigrak, pangandikanipoen tan¬
pa telas-telas, swara tjeta sora, pa¬
ketjapan trampil, tjekakipoen saé
sanget, pantes ingalembana. Sabi¬
baripoen Pakoermatan Para Goeroe
sagarwa poetra kepareng sowan
wonten ing pandapa malih, kalilan
noetoegaken anjoeba - njoeba Pan¬
djenenganipoen Rama kekalih si¬
nambi ses sroetoe toewin ngoendjoek.
Djam 11 bibar asowang - sowang
Saking pangadjeng - adjengipoen
salah satoenggaling pangrèh K.W.


Moentilan ingkang kados kasebat
ing nginggil poenika waoe sageda
dados tata tjara, saben wonten Pas¬
toer Djawi rawoeh kapetoeka lan
kinoermatana kados déné bangsa
Islam metoek toewin ngoermati tijang
toeroen minggah kadji.
K. W. Moentilan.


KATOER DATENG RAMA REDACTEUR
LAN PARA PAMBATANG.
Pinangkoer wedaring nala
Kang soesetia mring ndjeng Rama
soemiwi
Tjangkriman amba kang pingoel
Akarja pambidoenging tyas,
Pra moeda kang koematjèloe antoek
boekoe
Lamoen toehoe pambatangnja,
Nging tan ana mijatani.
Kanemira datan mantra
Toewas - toewas pra samia ngoelir
boedi,
Pra pametja ajwa getoen
Toch amba misih sambada
Joen arsa memangoen soekaning
kalboe
Minangka srana narboeka
Miwah sing adrenging kapti.
Nahenta sroe pamintamba
Nadian kawistara woes datan bang¬
kit;
Poeara ndjeng Rama sardjoe,
Angoendi ing antaranja,
Silih ingkang darbé djaja kasadipoen,
Paringken boekoe poenika;
Bagyardja Toetiboedhiati.
Batangan no. 1 t/m 3 katah ing¬
kang boten mlèsèd, nanging Batangan
no. 4 lan 5 poenika makaten:
Maos pakabaranipoen.
Tampi rekeningipoen.
(kapoerih
mbajar abonnementsgeld).
Matoer sanget noewoen para
sadèrek ingkang merlokaken lar
nggatosaken sanget dateng serat
kabar Sw. Tm. *)
Toetiboedhiati.


*) Noot Redactie. Tjalonipoen badé di¬
poenoendi toemrap I. sdr. abn. 210, II. sdr.
Moeljadi, III. sdr. abn. 722, IV. sdr. abn.
556 lan V. sdr. abn. 341 (sdr. abn. 729
boten toemoet). Sinten ingkang menang,
badé dipoenkintoeni prisipoen.


